CELEX: 32021D1690
Language: hr
Date: 2021-09-20 00:00:00
Title: Provedbena odluka Komisije (EU) 2021/1690 оd 20. rujna 2021. o produljenju djelovanja koje je malteško tijelo za tržišno natjecanje i zaštitu potrošača poduzelo kako bi se dopustilo stavljanje na raspolaganje na tržištu i uporaba biocidnog proizvoda Biobor JF u skladu s člankom 55. stavkom 1. Uredbe (EU) br. 528/2012 Europskog parlamenta i Vijeća (priopćeno pod brojem dokumenta C(2021) 6691) (Vjerodostojan je samo tekst na engleskom i malteškom jeziku)

22.9.2021   
               
               
                  HR
               
               
                  Službeni list Europske unije
               
               
                  L 335/1
               
            
         PROVEDBENA ODLUKA KOMISIJE (EU) 2021/1690
         оd 20. rujna 2021.
         o produljenju djelovanja koje je malteško tijelo za tržišno natjecanje i zaštitu potrošača poduzelo kako bi se dopustilo stavljanje na raspolaganje na tržištu i uporaba biocidnog proizvoda Biobor JF u skladu s člankom 55. stavkom 1. Uredbe (EU) br. 528/2012 Europskog parlamenta i Vijeća
         
            
               (priopćeno pod brojem dokumenta C(2021) 6691)
            
         
         (Vjerodostojan je samo tekst na engleskom i malteškom jeziku)
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu (EU) br. 528/2012 Europskog parlamenta i Vijeća od 22. svibnja 2012. o stavljanju na raspolaganje na tržištu i uporabi biocidnih proizvoda (1), a posebno njezin članak 55. stavak 1. treći podstavak,
         budući da:
         
                     (1)
                  
                  
                     Malteško tijelo za tržišno natjecanje i zaštitu potrošača („nadležno tijelo”) donijelo je 13. svibnja 2020. odluku u skladu s člankom 55. stavkom 1. prvim podstavkom Uredbe (EU) br. 528/2012 o dopuštanju stavljanja na raspolaganje na tržištu i uporabe za profesionalne korisnike biocidnog proizvoda Biobor JF za antimikrobno tretiranje spremnika za gorivo i sustava za dovod goriva zrakoplova do 9. studenoga 2020. („djelovanje”). U skladu s člankom 55. stavkom 1. drugim podstavkom te uredbe nadležno tijelo obavijestilo je Komisiju i nadležna tijela ostalih država članica o tom djelovanju i razlozima za njega.
                  
               
                     (2)
                  
                  
                     Prema informacijama koje je dostavilo nadležno tijelo, to je djelovanje bilo potrebno kako bi se zaštitilo javno zdravlje. Mikrobiološka kontaminacija spremnika za gorivo i sustava za dovod goriva zrakoplova može dovesti do kvara na motoru zrakoplova i ugroziti njegovu plovidbenost, čime se ugrožava sigurnost putnika i posade. Pandemija bolesti COVID-19 i posljedična ograničenja letenja doveli su do privremenog parkiranja brojnih zrakoplova. Mirovanje zrakoplova pogoršava mikrobiološku kontaminaciju.
                  
               
                     (3)
                  
                  
                     Biobor JF sadržava 2,2’-(1-metiltrimetilendioksi)bis-(4-metil-1,3,2-dioksaborinan) (CAS broj 2665-13-6) i 2,2’-oksibis (4,4,6-trimetil-1,3,2-dioksaborinan) (CAS broj 14697-50-8), koji su aktivne tvari za uporabu u biocidnim proizvodima vrste 6, „konzervansi za proizvode tijekom skladištenja”, kako je definirana u Prilogu V. Uredbi (EU) br. 528/2012. Budući da nisu navedene u Prilogu II. Delegiranoj uredbi Komisije (EU) br. 1062/2014 (2), te aktivne tvari nisu uključene u program rada za sustavni pregled svih postojećih aktivnih tvari sadržanih u biocidnim proizvodima iz Uredbe (EU) br. 528/2012. Stoga se članak 89. te uredbe na te tvari ne primjenjuje te ih je potrebno procijeniti i odobriti da bi se biocidni proizvodi koji ih sadržavaju mogli odobriti i na nacionalnoj razini.
                  
               
                     (4)
                  
                  
                     Komisija je 12. svibnja 2021. primila obrazloženi zahtjev nadležnog tijela za produljenje djelovanja u skladu s člankom 55. stavkom 1. trećim podstavkom Uredbe (EU) br. 528/2012. Obrazloženi zahtjev temelji se na zabrinutosti da bi sigurnost zračnog prometa mogla i dalje biti ugrožena mikrobiološkom kontaminacijom spremnika za gorivo i sustava za dovod goriva zrakoplova te na argumentu da je Biobor JF ključan za kontrolu takve mikrobiološke kontaminacije. Budući da je Malta otok, uvelike ovisi o zračnom prometu za prijevoz putnika i tereta.
                  
               
                     (5)
                  
                  
                     Prema informacijama koje je dostavilo nadležno tijelo jedini alternativni biocidni proizvod koji su proizvođači zrakoplova i motora preporučili za tretiranje mikrobiološke kontaminacije (Kathon™ FP 1.5) povučen je s tržišta u ožujku 2020. jer su nakon tretiranja tim proizvodom uočeni sigurnosni problemi.
                  
               
                     (6)
                  
                  
                     Kako je navelo nadležno tijelo, mehaničko tretiranje mikrobiološke kontaminacije spremnika za gorivo i sustava za dovod goriva zrakoplova nije uvijek moguće, a postupci koje preporučuju proizvođači motora zahtijevaju tretiranje biocidnim proizvodom čak i kad je mehaničko čišćenje moguće. Nadalje, mehaničko tretiranje izložilo bi radnike otrovnim plinovima i stoga bi ga trebalo izbjegavati.
                  
               
                     (7)
                  
                  
                     Proizvođač proizvoda Biobor JF poduzeo je korake za redovito odobrenje proizvoda te se očekuje da će sredinom 2022. biti podnesen zahtjev za odobrenje aktivnih tvari koje taj proizvod sadržava. Odobrenje aktivnih tvari te potom i odobrenje tog biocidnog proizvoda bilo bi trajno rješenje za budućnost, no za dovršenje tih postupaka bilo bi potrebno mnogo vremena.
                  
               
                     (8)
                  
                  
                     Nedostatak kontrole mikrobiološke kontaminacije spremnika za gorivo i sustava za dovod goriva zrakoplova mogao bi ugroziti sigurnost zračnog prometa, a ta se opasnost ne može dovoljno umanjiti uporabom nekog drugog biocidnog proizvoda ili na neki drugi način. Stoga je primjereno dopustiti nadležnom tijelu da produlji navedeno djelovanje.
                  
               
                     (9)
                  
                  
                     Budući da je valjanost navedenog djelovanja istekla 9. studenoga 2020., ova bi Odluka trebala imati retroaktivan učinak.
                  
               
                     (10)
                  
                  
                     Mjere predviđene u ovoj Odluci u skladu su s mišljenjem Stalnog odbora za biocidne proizvode,
                  
               DONIJELA JE OVU ODLUKU:
         
            Članak 1.
            Malteško tijelo za tržišno natjecanje i zaštitu potrošača može produljiti djelovanje za dopuštanje stavljanja na raspolaganje na tržištu i uporabe za profesionalne korisnike biocidnog proizvoda Biobor JF za antimikrobno tretiranje spremnika za gorivo i sustava za dovod goriva zrakoplova do 14. svibnja 2022.
         
         
            Članak 2.
            Ova je Odluka upućena malteškom tijelu za tržišno natjecanje i zaštitu potrošača.
            Primjenjuje se od 10. studenoga 2020.
         
         
            Sastavljeno u Bruxellesu 20. rujna 2021.
            
               
                  Za Komisiju
               
               Stella KYRIAKIDES
               
                  Članica Komisije
               
            
         
         
            (1)  SL L 167, 27.6.2012., str. 1.
         
         
            (2)  Delegirana uredba Komisije (EU) br. 1062/2014 оd 4. kolovoza 2014. o programu rada za sustavni pregled svih postojećih aktivnih tvari sadržanih u biocidnim proizvodima iz Uredbe (EU) br. 528/2012 Europskog parlamenta i Vijeća (SL L 294, 10.10.2014., str. 1.).